พระราชบัญญัติสงวนและคุ้มครองสัตว์ป่า พ.ศ.2535/กฎกระทรวง ฉบับที่ 1

= กฎกระทรวง ฉบับที่ 1 (พ.ศ. 2537) ออกตามความในพระราชบัญญัติสงวนและคุ้มครองสัตว์ป่า พ.ศ. 2537 =
อาศัยอำนาจตามความในมาตรา 5 มาตรา 61 และมาตรา 67 แห่งพระราชบัญญัติสงวนและคุ้มครองสัตว์ป่า พ.ศ. 2535 รัฐมนตรีว่าการกระทรวงเกษตรและสหกรณ์ โดยความเห็นชอบของคณะกรรมการสงวนและคุ้มครองสัตว์ป่าแห่งชาติ ออกกฎกระทรวงไว้ ดังต่อไปนี้ 
ข้อ 1.
ให้ผู้มีสัตว์ป่าคุ้มครองหรือซากของสัตว์ป่าคุ้มครองตามมาตรา 61 และผู้มีสัตว์ป่าสงวนสัตว์ป่าคุ้มครอง ซากของสัตว์ป่าสงวนหรือซากของสัตว์ป่าคุ้มครอง ตามมาตรา 67 แจ้งการครอบครองต่อพนักงานเจ้าหน้าที่ตาม แบบ สป.1 ท้ายกฎกระทรวงนี้ โดยในกรุงเทพมหานครให้ยื่นที่กองการอนุญาต กรมป่าไม้ ส่วนในท้องที่อื่นนอกจากรุงเทพมหานครให้ยื่นที่สำนักงานป่าไม้อำเภอหรือกิ่งอำเภอแห่งท้องที่ที่มีการครอบครองสัตว์ป่าหรือซากของสัตว์ป่านั้น เว้นแต่เป็นการแจ้งการครอบครองสัตว์ป่าหรือซากของสัตว์ป่าที่เป็นสัตว์น้ำ โดยในเขตกรุงเทพมหานครให้ยื่นต่อกองอนุรักษ์ทรัพยากรประมง กรมประมง ในท้องที่อื่นนอกจากกรุงเทหมานคร ให้ยื่นต่อสำนักงานประมงจังหวัดที่สัตว์น้ำนั้นอยู่
ข้อ 2.
เมื่อได้รับการแจ้งตามข้อ 1 แล้วให้พนักงานเจ้าหน้าที่ทำการตรวจสอบความถูกต้องเกี่ยวกับชนิดและจำนวนสัตว์ป่าหรือซากของสัตว์ป่าที่มีการแจ้งเมื่อเห็นว่าถูกต้องแล้วให้พนักงานเจ้าหน้าที่ออกหลักฐานการแจ้งให้กับผู้แจ้ง และให้พนักงานเจ้าหน้าที่ทำเครื่องหมายหรือหลักฐานอื่นใดตามความเหมาะสมกับชนิดของสัตว์ป่าหรือซากของสัตว์ป่าดังกล่าวเพื่อเป็นหลักฐานการครอบครองด้วย
ข้อ 3.
ในกรณีที่สัตว์ป่าที่แจ้งตามข้อ 1 เป็น สัตว์ป่าคุ้มครอง และผู้แจ้งได้แสดงความประสงค์จะเลี้ยงดูสัตว์ป่าคุ้มครองนั้นต่อไป ให้พนักงานเจ้าหน้าที่ตรวจสอบและรายงานต่ออธิบดีเกี่ยวกับความสมควรและความปลอดภัยของสถานที่ที่จะให้สัตว์ป่านั้นอยู่อาศัยและวิธีการเลี้ยงดูสัตว์ป่าดังกล่าวและเมื่ออธิบดีได้พิจารณาเห็นสมควรอนุญาตให้เลี้ยงดูสัตว์ป่านั้นต่อไปได้ให้ออกใบอนุญาตให้ครอบครองสัตว์ป่าคุ้มครองชั่วคราวตาม แบบ สป.2 ท้ายกฎกระทรวงนี้
ในกรณีที่เป็นซากของสัตว์ป่าสงวนหรือซากของสัตว์ป่าคุ้มครอง และผู้แจ้งได้แสดงความประสงค์จะครอบครองซากของสัตว์ป่านั้นต่อไป ให้อธิบดีออกใบรับรองการครอบครองซากของสัตว์ป่าตาม แบบ สป.3 ท้ายกฎกระทรวงนี้
ข้อ 4.
ผู้รับใบอนุญาตให้ครอบครองสัตว์ป่าคุ้มครองชั่วคราวตามข้อ 3 วรรคหนึ่งต้องเลี้ยงดูสัตว์ป่าคุ้มครองไว้ในสถานที่ที่กำหนดไว้ในใบอนุญาต และดูแลสัตว์ป่าคุ้มครองด้วยความเอาใจใส่ในสภาพอันสมควรและปลอดภัยตามชนิดของสัตว์ป่าคุ้มครองนั้น
ข้อ 5.
ผู้รับใบรับรองการครอบครองซากของสัตว์ป่าสงวนหรือซากของสัตว์ป่าคุ้มครองตามข้อ 3 วรรคสอง ต้องเก็บรักษาซากสัตว์ป่านั้นไว้ในสถานที่ที่กำหนดไว้ในใบรับรอง
ข้อ 6.
ในกรณีที่ผู้รับใบอนุญาตให้ครอบครองสัตว์ป่าคุ้มครองชั่วคราวหรือผู้รับใบรับรองการครอบครองซากของสัตว์ป่าสงวนหรือซากของสัตว์ป่าคุ้มครอง มีความจำเป็นต้องนำสัตว์ป่าหรือซากของสัตว์ป่าไปเก็บไว้ ณ สถานที่อื่นที่มิใช่สถานที่กำหนดไว้ในใบอนุญาตหรือใบรับรองให้ยื่นขออนุญาตเป็นหนังสือต่อพนักงานเจ้าหน้าที่ตามที่กำหนดไว้ในข้อ 1 เมื่ออธิบดีให้ความเห็นชอบกับการย้ายสถานที่แล้ว จึงจะดำเนินการย้ายได้ในการนี้ให้อธิบดีดำเนินการให้มีการแก้ไขใบอนุญาตหรือใบรับรองให้ตรงกับความเป็นจริงด้วย
ข้อ 7.
เพื่อประโยชน์ในการควบคุมจำนวนสัตว์ป่าหรือซากของสัตว์ป่าให้เป็นไปโดยถูกต้องในกรณีที่มีการเปลี่ยนแปลงจำนวนสัตว์ป่าคุ้มครองแตกต่างไปจากจำนวนที่กำหนดไว้ในใบอนุญาตให้ครอบครองสัตว์ป่าคุ้มครองชั่วคราวหรือมีการเปลี่ยนแปลงจำนวนซากของสัตว์ป่าสงวนหรือซากของสัตว์ป่าคุ้มครองแตกต่างไปจากจำนวนที่กำหนดไว้ในใบรับรองการครอบครองซากของสัตว์ป่าเนื่องจากการสืบพันธุ์ ตาย โอนให้บุคคลอื่นหรือโดยเหตุอื่นใดให้ผู้รับใบอนุญาตหรือผู้รับใบรับรองดังกล่าวแจ้งการเปลี่ยนแปลงเป็นหนังสือต่อพนักงานเจ้าหน้าที่ตามที่กำหนดไว้ในข้อ 1 พร้อมกับนำใบอนุญาตหรือใบรับรอง แล้วแต่กรณี มาให้พนักงานเจ้าหน้าที่จดแจ้งการเปลี่ยนแปลงให้ตรงกับความเป็นจริง ภายในสามสิบวันนับแต่วันที่มีการเปลี่ยนแปลง แต่ถ้าเป็นสัตว์น้ำให้แจ้งภายในหกสิบวันนับแต่วันที่มีการเปลี่ยนแปลง
ในกรณีที่สัตว์ป่าคุ้มครองเพิ่มจำนวนขึ้นตามวรรคหนึ่งเพราะการสืบพันธุ์ให้พนักงานเจ้าหน้าที่ดำเนินการจัดทำเครื่องหมายหรือหลักฐานประจำตัวสัตว์นั้นเพื่อเป็นหลักฐานการครอบครองด้วย
<br>
ให้ไว้ ณ วันที่ 7 มิถุนายน พ.ศ. 2537<br>
สุเทพ เทือกสุบรรณ
รัฐมนตรีช่วยว่าการ ฯ ปฏิบัติราชการแทน
รัฐมนตรีว่าการกระทรวงเกษตรและสหกรณ์
= หมายเหตุ =
เหตุผลในการประกาศใช้กฎกระทรวงฉบับนี้ คือ โดยที่มาตรา 61 แห่งพระราชบัญญัติสงวนและคุ้มครองสัตว์ป่า พ.ศ. 2535 ได้กำหนดให้ผู้ครอบครองสัตว์ป่าคุ้มครองหรือซากสัตว์ป่าคุ้มครองชนิดที่กำหนดเพิ่มขึ้น ตามกฎกระทรวงที่ออกตามมาตรา 6 ต้องแจ้งต่อพนักงานเจ้าหน้าที่
โดยให้แบบ วิธีการแจ้ง การออกใบอนุญาตให้ครอบครองสัตว์ป่าคุ้มครองชั่วคราว และใบรับรองการครอบครองซากของสัตว์ป่าคุ้มครอง เป็นไปตามที่กำหนดในกฎกระทรวง และมาตรา 67 แห่งพระราชบัญญัติดังกล่าว ได้กำหนดให้ผู้ครอบครองสัตว์ป่า หรือซากของสัตว์ป่าที่มีอยู่โดยชอบด้วยกฎหมายก่อนหรือในวันที่พระราชบัญญัติดังกล่าวมีผลใช้บังคับ ต้องแจ้งต่อพนักงานเจ้าหน้าที่ตามแบบและวิธีการที่กำหนดในกฎกระทรวงด้วย จึงจำเป็นต้องออกกฎกระทรวงนี้